Kim Christiansen (DF), 2012-04-10:
Under valgkampen sidste år stod bl.a. den nuværende statsminister, den radikale leder, økonomi- og indenrigsministeren, m.fl. foran rullende tv-kameraer med deres troskyldige øjne og bedyrede, at hvis bare de fik magten, var det slut med blokpolitik i Danmark, at vi så skulle have brede aftaler, og at vi skulle have bredt samarbejde.
Lovforslaget, vi skal behandle i dag, er bare et blandt mange eksempler på det stik modsatte.
Med næsten smallest mulig margen vil man altså rulle en lovgivning tilbage, fordi man har siddet og været tøsefornærmet og nu har fået om ikke et folkeligt mandat så dog et mandat til at kunne rulle de her ting tilbage.
Da Dansk Folkeparti i maj 2011 sammen med VK og De Radikale ikke at forglemme, som så på forunderlig vis har skiftet holdning, vedtog, at unge på 15 år skulle have lov til at køre lille knallert, altså en knallert, der kan køre 30 km/t., ikke meget mere, end mange cyklister gør.
Lad mig lige minde om, at f.eks. en elcykel er godkendt til 25 km/t., og den må man køre, stort set fra man kan træde en cykel, og det sker uden hjelm, men jeg ved ikke, om det er noget, regeringen har tænkt over, når de fremsætter det her.
I en tid, hvor der kører færre busser, især i Udkantsdanmark, var det fornuftigt at give de unge mulighed for at transportere sig selv til og fra deres uddannelsessted, give dem en øget mobilitet.
Tilsyneladende er De Radikale blevet banket godt og grundigt på plads af deres regeringspartner.
Jeg ved ikke, hvilken politisk rævekage der kan ligge bag, men det glæder vi os til på et eller andet tidspunkt at finde ud af.
Men i hvert fald har De Radikale skiftet mening, efter at de har erhvervet ministerbilerne.
Vi har skabt en forventning hos tusindvis af unge mennesker, som nu bliver annulleret, og dette er sket, inden loven overhovedet er trådt i kraft.
Flere har nævnt, at den nye lov skulle træde i kraft i januar 2013, den 19. januar er absolut sidste dag i forhold til de forpligtelser, som regeringen har i forhold til EU, men allerede nu har spåmænd og spåkoner i den nye regering forudset, at det bliver en katastrofe, hvis man gennemfører den her lov.
Man kunne have ønsket, de havde besiddet samme evne til spådomme ved fremsættelse af andre forslag, for så var de sikkert aldrig nogen sinde blevet fremsat.
Det hedder i begrundelsen for forslaget, at regeringen finder, at der er væsentlige færdselssikkerhedsmæssige hensyn, som taler for, at den nuværende aldersgrænse på 16 år, der har været gældende i mange år, bør fastholdes.
Det er jo en fantastisk argumentation.
Det er da flot, at regeringen finder – jeg ved ikke, hvad det er, regeringen finder, eller hvad det er, regeringen har fundet, det er i hvert fald ikke en dokumentation for, at den nuværende lovgivning vil øge antallet af tilskadekomne.
Da vi vedtog den nuværende lovgivning, som ikke er trådt i kraft endnu, skete der samtidig en stramning af køreuddannelsen og af sanktionerne ved tuning.
Det var frihed under ansvar, nu er det kun ansvar i den nye lovgivning, for friheden for de unge mennesker har man pillet ud, mens man har beholdt sanktionerne.
Vi er i øvrigt store tilhængere af den gode, bedre køreuddannelse.
En anden ting, der også bekymrede den daværende opposition voldsomt, var, at gebyret steg fra 100 kr. til 420 kr., men nu da man selv sidder med ansvaret for finanserne, har man åbenbart ikke fundet det betimeligt at fastholde gebyret på 100 kr., nej, man har fastholdt det på 420 kr., som man kritiserede under sidste lovbehandling.
Det er jo imponerende.
Dansk Folkeparti vil stemme klart og tydeligt nej ved tredjebehandlingen, og så kunne man håbe, at nogle af alle de MF'er, der er valgt i Udkantsdanmark, vil besinde sig og stemme det her lovforslag ned og give de unge mennesker den her mulighed for øget mobilitet.
Men håbet er jo lysegrønt.
Tak for ordet.